DECRETO 261/2004, do 4 de novembro, polo que se declara a urxente ocupación, para os efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 338 Plan Operativo Local 2003 Paradela. Acceso a San Facundo de Ribas de Miño, punto quilométrico 2,20 ao 3,60 (concello de Paradela).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 16/11/2004

A Deputación Provincial de Lugo, en sesión celebrada o día vinte e un de novembro de dous mil tres, aprobou o proxecto da obra nº 338 Plan Operativo Local 2003 Paradela. Acceso a San Facundo de Ribas de Miño, punto quilométrico 2,20 ao 3,60 e, na sesión do vinte e tres de febreiro de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Por parte da Deputación Provincial de Lugo foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día vinte e un de outubro de dous mil catro.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día tres de maio de dous mil catro.
Que a Dirección Xeral de Calidade e Avaliación Ambiental da Consellería de Medio Ambiente emitiu informe favorable sobre o proxecto coas recomendacións que nel constan e que se deberán ter en conta na realización das obras. O dito informe tivo data de entrada no rexistro da Consellería de Xustiza, Interior e Administración Local o día catorce de xuño de dous mil catro.
A Dirección Xeral de Patrimonio Cultural da Consellería de Cultura, Comunicación Social e Turismo emitiu informe favorable sobre o proxecto realizando diversas consideracións que nel constan e que se deberán ter en conta na realización das obras. O dito informe tivo data de entrada no rexistro da Consellería de Xustiza, Interior e Administración Local o día oito de outubro de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa
que segundo sinala a deputación, a actuación é necesaria dado que o acceso ao mosteiro de San Facundo de Ribas de Miño faise por unha estrada de gran pendente e, con curvas de raios moi pechados, agravado ademais polo tráfico de autobuses que acceden ao mosteiro, polo que a nova estrada proxectada evitaría a perigosidade do actual percorrido, o que reduciría o risco potencial de accidentes de tráfico nun futuro.
A competencia para a declaración da urxente ocupación correspóndelle no Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día catro de novembro de dous mil catro.
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Deputación Provincial de Lugo, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 338 Plan Operativo Local 2003 Paradela. Acceso a San Facundo de Ribas de Miño, punto quilométrico 2,20 ao 3,60, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, catro de novembro de dos mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local